… knapp drüehalb kilo mänsch.  Wie me ja gwüsst hät, händ d'Oli und de Harry ihres erschte chind erwartet. Und all andere natürli au   Und ich han planet gha, zum bald nach de geburt id CH zgah und däm chindli mal hoi säge. Nume hät sich das chinli ding ziit glah und hät gfunde es chömi dänn spöter mal (isch wahrschinli grad so schön gsii i däm buuch inne). Und ich hett ja sölle en flug  bueche…  Afangs letscht wuche hani dänn gfunde, das chindli sölli chli gas gäh und mir folge und han en blitzbsuech (samschtig morge CPH - ZRH, sunntig abig ZRH - CPH) ide CH buechet. Und siehe da, es hät gfolget! (Rein telepathisch isch das also gange. Womit dä bewiis au erbracht wär.)  Am fritig morge (1. september) am 04:51 isch das chind ufd wält cho (gsund und mit allem dra. so wie sich's ghört halt. und em mami gahts au guet.). Es meitli wo Lenja Valeria  heisst (und dänn hoffentli au uf dä name loset…). Fürd statistik: 47cm lang und 3410g schwer.  Und knapp 36h spöter han ich mim göttimeitli dänn törfe hoi säge. Und ich muen säge, die beide eltere händ die sach guet gmacht. E herzigi isch si. Und friedlich (guet, das chan sich ja na ändere, aber immerhin jetzt)! Mittlerwiile isch glaubs nümm mal me es wickle en grund zum schreie. Nume de hunger ischen grund (aber das chömmer ja au all guet navollzieh). D'familie hät jetzt au scho ihri erscht nacht dihei  hinder sich und chan jetzt aafange, sich so richtig iizläbe.  Ich wett uf all fäll de eltere ganz herzlich zu ihrere Lenja gratuliere und freu mich, die drü (oder au meh) ide nöchschte jahr törfe z'begleite!!! Alles gueti!!!